9.  การควบคุมภายใน

ความเห็นของคณะกรรมการต่อการควบคุมภายใน

ธนาคารได้กำหนดนโยบายและทิศทางการดำเนินงานของธนาคาร
โดยให้ความสำคัญต่อระบบการควบคุมภายในทั้งในระดับบริหารและระดับปฏิบัติงานที่มีประสิทธิผล
เพื่อความมั่นใจว่าผลประโยชน์ของลูกค้าและธนาคารได้รับการดูแลอย่างเหมาะสม
โดยมีคณะกรรมการตรวจสอบ คณะกรรมการบริหารความเสี่ยง และคณะกรรมการสรรหา
กำหนดค่าตอบแทนและบรรษัทภิบาลทำหน้าที่กำกับดูแลระบบการควบคุมภายใน
กระบวนการบริหารความเสี่ยงและการกำกับดูแลกิจการที่ดี
นอกจากนี้สายงานตรวจสอบได้ตรวจสอบการดำเนินงานของธนาคารและรายการระหว่างกัน
สายงานตรวจสอบรายงานผลการตรวจสอบต่อคณะกรรมการตรวจสอบ
และคณะกรรมการตรวจสอบได้รายงานผลการตรวจสอบต่อคณะกรรมการธนาคาร

คณะกรรมการธนาคารในการประชุมครั้งที่ 1 เมื่อวันที่ 27 มกราคม 2554
มีกรรมการอิสระและกรรมการตรวจสอบร่วมประชุมด้วยทุกท่าน
ได้พิจารณาผลการประเมินระบบการควบคุมภายในของธนาคาร ซึ่งนำเสนอโดยเจ้าหน้าที่บริหาร
สายงานตรวจสอบ ในการประเมินผลดังกล่าว
ผู้ตรวจสอบได้พิจารณาระบบการควบคุมภายในของธนาคารตามองค์ประกอบสำคัญ 5 ประการ ได้แก่
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
คณะกรรมการธนาคารรับทราบการประเมินระบบการควบคุมภายในของผู้ตรวจสอบ

คณะกรรมการธนาคารได้รับทราบสถานะของระบบการควบคุมภายในของธนาคาร
และได้ติดตามความคืบหน้าในการปรับปรุงปัจจัยแวดล้อมของระบบการควบคุมภายในโดยฝ่ายบริหาร
นอกจากนี้
คณะกรรมการตรวจสอบได้แนะนำให้ฝ่ายบริหารแก้ไขการดำเนินงานตามข้อสังเกตจากการตรวจสอบอย่างจริงจัง
และรายงานความคืบหน้า ต่อคณะกรรมการตรวจสอบ และคณะกรรมการธนาคารเป็นประจำ
คณะกรรมการธนาคารคงให้ความสำคัญในการส่งเสริมพัฒนาปรับปรุงระบบการควบคุมภายในให้มีประสิทธิภาพและรัดกุมยิ่งขึ้น
ทั้งนี้ ธนาคารได้ทบทวนและปรับปรุงกระบวนการกำกับดูแลให้ปฎิบัติตามกฎเกณฑ์อย่างเคร่งครัด
รวมถึงการควบคุมภายในที่เหมาะสม ตามข้อแนะนำของผู้ตรวจสอบ คณะกรรมการตรวจสอบ
และหน่วยงานกำกับดูแลที่เกี่ยวข้อง

รายงานคณะกรรมการตรวจสอบ

ในปี 2553 คณะกรรมการตรวจสอบ ธนาคารทหารไทย จำกัด (มหาชน) ประกอบด้วยกรรมการ
จำนวน 3 ท่าน ซึ่งเป็นกรรมการอิสระ ไม่ได้เป็นเจ้าหน้าที่บริหารและพนักงานธนาคาร
ได้ปฏิบัติภาระกิจตามขอบเขตอำนาจหน้าที่และความรับผิดชอบ
ซึ่งเป็นไปตามข้อกำหนดของตลาดหลักทรัพย์แห่งประเทศไทย และธนาคารแห่งประเทศไทย
โดยสรุปสาระสำคัญ ดังนี้

1.  สอบทานให้ธนาคารมีการรายงานทางการเงินอย่างถูกต้องและเพียงพอ

2.  สอบทานให้ธนาคารมีระบบการควบคุมภายในที่เหมาะสมเพียงพอ และมีประสิทธิภาพ

3.  พิจารณารายการที่เกี่ยวโยงกัน หรือรายการที่อาจมีความขัดแย้งทางผลประโยชน์
    ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
    เพื่อให้มั่นใจว่ารายการดังกล่าวสมเหตุสมผลและเป็นประโยชน์ต่อธนาคาร

4.  สอบทานให้ธนาคารปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของธนาคาร
    รวมทั้งพิจารณารายงานกำกับดูแลของหน่วยงานกำกับดูแลการปฏิบัติงาน (Compliance
    function)
    โดยได้ให้ข้อสังเกตและข้อเสนอแนะแก่ฝ่ายจัดการกำชับให้พนักงานปฏิบัติตามกฎหมาย

5.  พิจารณาคัดเลือก และเสนอให้คณะกรรมการและผู้ถือหุ้นแต่งตั้งผู้สอบบัญชี
    และกำหนดค่าสอบบัญชีประจำปี
    รวมทั้งพิจารณาให้ความเห็นชอบการว่าจ้างหรือการทำข้อตกลงกับผู้สอบบัญชีในภาระกิจอื่นนอกเหนือจากงานสอบบัญชี

6.  กำกับดูแลการปฏิบัติงานด้านการตรวจสอบภายในของธนาคารอย่างใกล้ชิด
    ตั้งแต่การอนุมัติแผนงานการตรวจสอบและประเมินผลการดำเนินงานด้านการตรวจสอบภายในของธนาคาร
    ดูแลให้สายงานตรวจสอบสามารถปฎิบัติหน้าที่ได้อย่างอิสระ
    และมีทรัพยากรที่เหมาะสมและเพียงพอเพื่อการปฏิบัติหน้าที่อย่างมีประสิทธิภาพและเป็นไปตามข้อกำหนดของทางการ

คณะกรรมการตรวจสอบมีการประชุมทั้งสิ้น 12 ครั้ง ในระหว่างปี 2553
การเข้าร่วมประชุมของกรรมการแต่ละท่านได้รายงานไว้ในหัวข้อการจัดการในรายงานประจำปี
โดยรวม
คณะกรรมการตรวจสอบได้รับข้อมูลเกี่ยวกับการดำเนินงานและความร่วมมือด้วยดีจากฝ่ายจัดการของธนาคาร
ทั้งได้เชิญผู้เกี่ยวข้องเข้าชี้แจงในที่ประชุมคณะกรรมการตรวจสอบตามที่เห็นสมควรและจำเป็น
คณะกรรมการตรวจสอบได้สอบถามและรับฟังคำชี้แจงจากผู้บริหารและผู้สอบบัญชีในเรื่องความถูกต้องครบถ้วนของงบการเงิน
และความเพียงพอในการเปิดเผยข้อมูล
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่ารายงานการเงินดังกล่าว
มีความถูกต้องตามที่ควรในสาระสำคัญ และเชื่อถือได้ ตามหลักการบัญชีที่รับรองทั่วไป
การเข้าทำรายการที่อาจมีความขัดแย้งทางผลประโยชน์มีความสมเหตุสมผล
และโดยส่วนใหญ่เป็นรายการธุรกิจปกติหรือสนับสนุนธุรกิจปกติซึ่งมีเงื่อนไขการค้าทั่วไป
ในรอบปีที่ผ่านมาคณะกรรมการตรวจสอบได้แนะนำให้ฝ่ายจัดการแก้ไขปรับปรุงการควบคุมภายในให้รัดกุมและเหมาะสมยิ่งขึ้น
คณะกรรมการธนาคารและผู้บริหารของธนาคาร

ได้ให้ความสำคัญต่อระบบการควบคุมภายใน การตรวจสอบภายใน
และการบริหารงานตามหลักการกำกับดูแลกิจการที่ดี

นอกจากนี้
คณะกรรมการตรวจสอบได้พิจารณาผลการปฏิบัติงานและความเป็นอิสระในการปฏิบัติหน้าที่ของผู้สอบบัญชีภายนอกในปีที่ผ่านมาและเห็นชอบในการเสนอรายชื่อผู้สอบบัญชีจากบริษัทสำนักงาน
เอินส์ท แอนด์ ยัง จำกัด เป็นผู้สอบบัญชีของธนาคารประจำปี 2554
ต่อคณะกรรมการธนาคารเพื่อเสนอต่อที่ประชุมผู้ถือหุ้นพิจารณาแต่งตั้งผู้สอบบัญชีและอนุมัติค่าสอบบัญชีต่อไป